তথ্যবিবরণী নম্বর : ৩৭৩১

**দক্ষ কর্মী তৈরিতে সরকারের উদ্যোগ সফল করার আহ্বান প্রবাসী কল্যাণ মন্ত্রীর**

ঢাকা, ১৪ আশ্বিন (২৯ সেপ্টেম্বর) :

 প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, বৈদেশিক কর্মসংস্থান নিরাপদ, নিয়মিত ও দায়িত্বশীল করতে সকলের সচেতনতা অত্যন্ত জরুরি। তিনি বলেন, বিদেশে গমনেচ্ছুদের দক্ষতার পাশাপাশি মন্ত্রণালয়ের কর্মকর্তাদের পক্ষ থেকে নানা ধরনের সচেতনতামূলক আরো প্রশিক্ষণের ব্যবস্থা করা হবে। তিনি আন্তর্জাতিক শ্রমবাজারের চাহিদা অনুযায়ী দক্ষ কর্মী তৈরিতে সরকারের উদ্যোগ সফল করার আহ্বান জানান।

 মন্ত্রী আজ প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব রৌনক জাহানের বিদায় এবং নব নিয়োগপ্রাপ্ত সচিব মোঃ সেলিম রেজার বরণ অনুষ্ঠানে প্রধান অতিথির বক্তৃতায় এসব কথা বলেন।

 অনুষ্ঠানে আরো বক্তব্য রাখেন সদ্য বিদায়ি সচিব রৌনক জাহান, নব নিয়োগপ্রাপ্ত সচিব মোঃ সেলিম রেজা, ওয়েজ আর্নার্স কল্যাণ বোর্ডের মহাপরিচালক গাজী মোহাম্মদ জুলহাস এনডিসি, বোয়েসেলের ব্যবস্থাপনা পরিচালক মরণ কুমার চক্রবর্তী, মন্ত্রণালয়ের অতিরিক্ত সচিব আহমেদ মুনিরুছ সালেহীন এবং অতিরিক্ত সচিব নাজীবুল ইসলাম প্রমুখ।

#

রাশেদুজ্জামান/ইসরাত/রফিকুল/রেজাউল/২০১৯/২১১২ ঘণ্টা

তথ্যবিবরণী নম্বর: ৩৭২৯

**মানুষ তাঁর কর্মের মাধ্যমে বেঁচে থাকে**

**---মুক্তিযুদ্ধ বিষয়ক মন্ত্রী**

ঢাকা, ১৪ আশ্বিন (২৯ সেপ্টেম্বর) :

 মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, প্রতিটি মানুষই তার কর্মের মাধ্যমে বেঁচে থাকে। আমরা যদি অপরের কল্যাণে কাজ করতে পারি তবেই আমাদের জীবনের সার্থকতা। সকলেই যদি এই মহান আদর্শ ধারণ করে জীবন অতিবাহিত করে তবে সমাজের সকলেরই কল্যাণ হয়।

 মন্ত্রী আজ গাজীপুর জেলার কালিগঞ্জ উপজেলার নোয়াপাড়া শহীদ ময়েজউদ্দিন উচ্চ বিদ্যালয় মাঠে শহীদ ময়েজউদ্দিনের ৩৫তম মৃত্যুবার্ষিকী উপলক্ষে আয়োজিত স্মরণসভায় তাঁর বক্তব্যে এসব কথা বলেন।

 মন্ত্রী বলেন, মুক্তিযুদ্ধের অন্যতম সংগঠক শহীদ ময়েজউদ্দিন আজীবন সাধারণ মানুষের সেবায় কাজ করে গেছেন। তিনি কেন্দ্রীয় ও জেলা আওয়ামী লীগের বিভিন্ন গুরুত্বপূর্ণ পদে দায়িত্ব পালন করে গেছেন। সমাজসেবায় তাঁর অনন্য সাধারণ অবদানের জন্য তাঁকে আন্তর্জাতিক সমাজসেবক বলা হতো। মন্ত্রী বলেন, শহীদ ময়েজউদ্দিন জাতির পিতার নির্মম হত্যাকা-ের তীব্র প্রতিবাদ করেছিলেন। তাঁর আদর্শ অনুসরণ করে আমরা যদি সবাই একসাথে কাজ করে দেশের উন্নতি করতে পারি তবেই তাঁর বিদেহী আত্মা শান্তি পাবে।

 মহিলা ও শিশু বিষয়ক মন্ত্রণালয় সম্পর্কিত সংসদীয় স্থায়ী কমিটির সভাপতি মেহের আফরোজ চুমকির সভাপতিত্বে অনুষ্ঠিত স্মরণসভায় অন্যান্যের মধ্যে বক্তব্য রাখেন কৃষিমন্ত্রী ড. আব্দুর রাজ্জাক, গাজীপুর সিটি কর্পোরেশনের মেয়র আলহাজ মোঃ জাহাঙ্গীর আলম, গাজীপুর মহানগর আওয়ামী লীগের সভাপতি এডভোকেট আজমতউল্লাহ খান প্রমুখ।

 উল্লেখ্য, স্বাধীনতা পুরস্কারে ভূষিত শহীদ ময়েজউদ্দিন মহিলা ও শিশু বিষয়ক মন্ত্রণালয় সম্পর্কিত সংসদীয় স্থায়ী কমিটির সভাপতি মেহের আফরোজ চুমকির পিতা। ১৯৮৪ সালের ২৭ সেপ্টেম্বর সেনাশাসক এরশাদের স্বৈরাচারী শাসনের বিরুদ্ধে দেশব্যাপী আহূত সকাল-সন্ধ্যা হরতালে একটি মিছিলে নেতৃত্ব দেওয়ার সময় কতিপয় দুস্কৃতকারী কর্তৃক নির্মমভাবে ছুরিকাহত হয়ে তিনি মৃত্যুবরণ করেন।

#

দীপংকর/ইসরাত/মোশারফ/আব্বাস/২০১৯/২০২২ ঘণ্টা

তথ্যবিবরণী নম্বর : ৩৭২৮

**মাদক ও জঙ্গিবাদ থেকে শিক্ষার্থীদের বিরত রাখতে খেলাধুলা বিশেষ ভূমিকা রাখবে**

 **-- শিক্ষামন্ত্রী**

সিলেট, ১৪ আশ্বিন (২৯ সেপ্টেম্বর) :

 শিক্ষামন্ত্রী ডা. দীপু মনি বলেছেন, শিক্ষার গুণগতমান নিশ্চিত করতে এক্রিডিটেশন কাউন্সিল গঠন করা হয়েছে। একটি সমন্বিত শিক্ষা আইন প্রণয়নের কাজ চূড়ান্ত পর্যায়ে রয়েছে। জাতীয় শিক্ষানীতি ২০১০ বাস্তবায়নাধীন রয়েছে। এতে লেখাপড়ার পাশাপাশি খেলাধুলা, সাংস্কৃতিক কর্মকাণ্ড-সহ সহপাঠ্যক্রমিক কার্যক্রমের ওপর গুরুত্ব দেয়া হয়েছে। মাদক ও জঙ্গিবাদ থেকে ছেলেমেয়েদের বিরত রাখতে খেলাধুলা একটি বিশেষ ভূমিকা পালন করবে।

 মন্ত্রী আজ সিলেট জেলা স্টেডিয়ামে মাধ্যমিক ও উচ্চ শিক্ষা অধিদপ্তরের আয়োজনে ৪৮তম গ্রীষ্মকালীন জাতীয় ক্রীড়া প্রতিযোগিতায় প্রধান অতিথির বক্তৃতায় এসব কথা বলেন।

 মাধ্যমিক ও উচ্চ শিক্ষা অধিদপ্তরের মহাপরিচালক প্রফেসর ড. সৈয়দ গোলাম ফারুকের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন শিক্ষা উপমন্ত্রী মহিবুল হাসান চৌধুরী, মাধ্যমিক ও উচ্চ শিক্ষা বিভাগের সিনিয়র সচিব সোহরাব হোসাইন, কারিগরি ও মাদ্রাসা বিভাগের সচিব মুনশী শাহাবুদ্দিন আহমেদ প্রমুখ।

 মন্ত্রী বলেন, এমপিওভুক্তির তালিকা প্রধানমন্ত্রীর অনুমোদনের জন্য প্রেরণ করা হয়েছে। শীঘ্রই তা প্রকাশ করা হবে। এর আগে মন্ত্রী সিলেট সরকারি অগ্রগামী বালিকা উচ্চ বিদ্যালয় ও কলেজে সিলেট বিভাগের ১৮টি উপজেলার ৫২২টি স্কুলের মিড ডে মিল কার্যক্রম উদ্বোধন করেন। এ সময় মন্ত্রী বলেন, এ কার্যক্রমের মাধ্যমে ২ লাখ ৭০ হাজার শিক্ষার্থী উপকৃত হবে। পর্যায়ক্রমে সারা দেশে তা চালু করা হবে। শিশুরা ক্ষুধার্ত থাকলে লেখাপড়ায় মনোযোগ দিতে পারে না। তাই শিশুর মানসিক বিকাশে শিশুর পুষ্টি খুবই গুরুত্বপূর্ণ।

 মন্ত্রী এ সময় সিলেট পলিটেকনিক ইনসিটটিউটে এসডিজি বাস্তবায়নে ‘কারিগরি ও বৃত্তিমূলক শিক্ষার ভূমিকা’ শীর্ষক এক কর্মশালায় প্রধান অতিথি হিসেবে বক্তৃতা করেন।

#

খায়ের/ফারহানা/মোশারফ/রেজাউল/২০১৯/২০২০ ঘণ্টা

তথ্যবিবরণী নম্বর : ৩৭২৭

**গত দশ বছরে ইলিশের উৎপাদন প্রায় দ্বিগুণ হয়েছে**

 **-- সংস্কৃতি প্রতিমন্ত্রী**

ঢাকা, ১৪ আশ্বিন (২৯ সেপ্টেম্বর) :

 সংস্কৃতি বিষয়ক প্রতিমন্ত্রী কে এম খালিদ বলেছেন, ইলিশ সংরক্ষণ ও উৎপাদন বৃদ্ধিতে বর্তমান সরকারের বিভিন্ন পদক্ষেপ গ্রহণ ও বাস্তবায়নের ফলে বিগত দশ বছরে দেশে ইলিশের উৎপাদন বৃদ্ধি পেয়ে প্রায় দ্বিগুণ হয়েছে।

 প্রতিমন্ত্রী আজ রাজধানীর হোটেল পূর্বাণী ইন্টারন্যাশনালে পদক্ষেপ বাংলাদেশ আয়োজিত ছয় দিনব্যাপী “আন্তর্জাতিক ইলিশ, পর্যটন ও উন্নয়ন উৎসব ২০১৯”এর চতুর্থ দিনের সাংস্কৃতিক পর্বের অংশ হিসেবে আলোচনাসভা ও সেমিনারে প্রধান অতিথির বক্তৃতায় একথা বলেন।

 কবি ও সাংবাদিক নাসির আহমেদের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন সাবেক সংসদ সদস্য কবি কাজী রোজী, আইটিআই বাংলাদেশ কেন্দ্রের সভাপতি বিশিষ্ট সাংস্কৃতিক ব্যক্তিত্ব নাসির উদ্দিন ইউসুফ ও সম্মিলিত সাংস্কৃতিক জোটের সভাপতি গোলাম কুদ্দুছ। শুভেচ্ছা বক্তব্য রাখেন বাংলাদেশ শিশু একাডেমির পরিচালক আনজীর লিটন, কবি মাসুদুল আলম বাবুল, কবি বিমল গুহ প্রমুখ৷

#

ফয়সল/ফারহানা/রফিকুল/রেজাউল/২০১৯/২০১০ ঘণ্টা

তথ্যবিবরণী নম্বর: ৩৭২৬

জ্যাক শিরাকের শেষকৃত্য

**বাংলাদেশের প্রতিনিধিত্ব করছেন তথ্যমন্ত্রী**

ঢাকা, ১৪ আশ্বিন (২৯ সেপ্টেম্বর) :

 ফ্রান্সের সদ্যপ্রয়াত প্রাক্তন প্রেসিডেন্ট জ্যাক শিরাকের শেষকৃত্যে অংশ নিতে বাংলাদেশের প্রতিনিধি হিসেবে আজ প্যারিস যাচ্ছেন তথ্যমন্ত্রী ড. হাছান মাহ্‌মুদ। প্রধানমন্ত্রীর নির্দেশে আগামীকাল এই শেষকৃত্যে বিশ্বের বিভিন্ন রাষ্ট্রের প্রতিনিধিবৃন্দের সাথে অংশ নেবেন ড. হাছান।

 উল্লেখ্য, গত ২৬ সেপ্টেম্বর জ্যাক শিরাক মৃত্যুবরণ করেন। ১৯৯৫ থেকে ২০০৭ সাল পর্যন্ত দুই মেয়াদে ফ্রান্সের সর্বোচ্চ রাষ্ট্রীয় পদে অধিষ্ঠিত থাকাকালে তাঁর আমলেই ফ্রান্স ইউরোপীয় ইউনিয়নের অভিন্ন মুদ্রা ব্যবস্থায় যোগ দেয়। আগে ফ্রান্সের প্রেসিডেন্ট সাত বছরের জন্য নির্বাচিত হতেন। তিনি ক্ষমতায় এসে প্রেসিডেন্টের মেয়াদ পাঁচ বছরে নামিয়ে আনেন। সাবেক প্রেসিডেন্ট জ্যাক শিরাক ২০০৩ সালে মার্কিন যুক্তরাষ্ট্রের নেতৃত্বে ইরাক আক্রমণের বিরোধিতা করে দীর্ঘদিন গণমাধ্যমের শিরোনাম ছিলেন।

 বুধবার তথ্যমন্ত্রীর দেশে ফেরার কথা রয়েছে।

#

আকরাম/ফারহানা/মোশারফ/আব্বাস/২০১৯/১৯৪০ ঘণ্টা

তথ্যবিবরণী নম্বর : ৩৭২৫

**স্বাধীনতা পদকপ্রাপ্ত ময়েজ উদ্দিনের স্মরণ সভায় কৃষিমন্ত্রী**

গাজীপুর, ১৪ আশ্বিন (২৯ সেপ্টেম্বর) :

 কৃষিমন্ত্রী ড. মোঃ আব্দুর রাজ্জাক বলেছেন, স্বাধীনতা পদকপ্রাপ্ত বীর মুক্তিযোদ্ধা  ময়েজ উদ্দিন বাংলাদেশের গৌরবময় ইতিহাসের সাথে গভীরভাবে সম্পৃক্ত।  ছয় দফা আন্দোলন থেকে বাংলার স্বাধীনতা যুদ্ধের বিজয় পর্যন্ত তিনি এক অনবদ্য ও অম্লান ভূমিকা পালন করে গেছেন।

 আজ গাজীপুরের কালিগঞ্জ নোয়াপাড়া শহীদ ময়েজ উদ্দিন উচ্চ বিদ্যালয় মাঠে শহীদ ময়েজ উদ্দিন এর ৩৫ তম মৃত্যুবার্ষিকী উপলক্ষে আয়োজিত স্মরণ সভায় তিনি এসব কথা বলেন।

 মন্ত্রী বলেন, রাজনৈতিক জীবনে লোভ, সুবিধাবাদিতা ও কাপুরুষতা তাকে স্পর্শ করেনি। ব্যক্তি স্বার্থে নয়, দেশের স্বার্থ ও গণমানুষের স্বার্থকে তিনি সবসময় মর্যাদা দিয়েছেন।  জাতির পিতা বঙ্গবন্ধু শেখ মুজিবুর রহমানের আদর্শের অনুসারী আসাম্প্রদায়িক চেতনায় বলীয়ান ছিলেন তিনি। স্বাধীনতা পদকপ্রাপ্ত  ময়েজ উদ্দিন আহম্মেদ ১৯৮৪ সালের ২৭ শে সেপ্টেম্বর ঢাকা মহানগরের অদূরে কালিগঞ্জে হরতাল চলাকালীন এক মিছিলে নেতৃত্ব দেওয়ার সময় নিহত হন তিনি।

 সংসদ সদস্য মেহের আফরোজ চুমকির সভাপতিত্বে অনুষ্ঠানে আরো উপস্থিত ছিলেন মুক্তিযুদ্ধ বিষয় মন্ত্রী আ ক ম মোজাম্মেল হক ও গাজীপুর সিটি কর্পোরেশনের মেয়র জাহাঙ্গীর আলম।

#

গিয়াস/ফারহানা/মোশারফ/রেজাউল/২০১৯/১৯২৫ ঘণ্টা

তথ্যবিবরণী নম্বর : ৩৭২৪

**বিএনপি গঠনতন্ত্রের ৭ম ধারা বাদ দিয়ে দুর্নীতিবাজদের জায়েজ করছে**

 **-- তথ্যমন্ত্রী**

ঢাকা, ১৪ আশ্বিন (২৯ সেপ্টেম্বর) :

 প্রধানমন্ত্রী শেখ হাসিনা যখন দুর্নীতি-মাদকের বিরুদ্ধে অভিযান করেছেন, বিএনপি তখন তাদের গঠনতন্ত্রের ৭ম ধারা বাদ দিয়ে সমস্ত দুর্নীতিবাজদের তাদের দল করার সুযোগ করে দিয়েছে, বলেছেন তথ্যমন্ত্রী ও আওয়ামী লীগের প্রচার সম্পাদক ড. হাছান মাহ্‌মুদ।

 আজ রাজধানীতে প্রেস ক্লাবের জহুর হোসেন হলে আওয়ামী লীগের প্রয়াত নেতা এম এ মান্নান স্মরণে আয়োজিত সভায় মন্ত্রী এসব কথা বলেন। আওয়ামী লীগ প্রেসিডিয়াম সদস্য ইঞ্জি. মোশাররফ হোসেনের সভাপতিত্বে ভূমিমন্ত্রী সাইফুজ্জামান চৌধুরী শিল্প মন্ত্রণালয় বিষয়ক সংসদীয় স্থায়ী কমিটির সভাপতি আমির হোসেন আমু, সংসদ সদস্য ওয়াসিকা আয়েশা খান, আওয়ামী লীগের সমাজকল্যাণ সম্পাদক সুজিত রায় নন্দী, উপ-প্রচার সম্পাদক আমিনুল ইসলাম আমিন, মহানগর দক্ষিণের সাধারণ সম্পাদক শাহে আলম মুরাদ, প্রচার সম্পাদক আকতার হোসেন, কেন্দ্রীয় নেতা ব্যারিস্টার বিপ্লব বড়ুয়া, যুবলীগের সাংগঠনিক সম্পাদক বদিউজ্জামান বদি প্রমুখ সভায় অংশ নেন।

 মন্ত্রী বলেন, ‘বিএনপি আগে যখন ক্ষমতায় ছিল, তখন অনিয়মকে প্রাতিষ্ঠানিক রূপ দেয়ার জন্যে হাওয়া ভবন করে সমস্ত ব্যবসা থেকে টোল আদায় করতো, খোয়াব ভবন করে আমোদ ফুর্তি করতো। প্রধানমন্ত্রী আজকে দল-মতের ঊর্ধ্বে সমস্ত অনিয়মের বিরুদ্ধে জিরো টলারেন্স নীতি নিয়েছেন, আর বিএনপি সাত নম্বর ধারা বাদ দিয়ে সমস্ত দুর্নীতিবাজদের দল করার সুযোগ করে দিয়েছে। এখানেই হচ্ছে তাদের সাথে আমাদের পার্থক্য।’

 মন্ত্রী বলেন, ‘সাত নম্বর ধারায় ছিল, কেউ যদি দুর্নীতিগ্রস্ত হয় বা দুর্নীতির দায়ে শাস্তিপ্রাপ্ত হয়, কারো বিরুদ্ধে যদি এই সমস্ত অভিযোগ প্রমাণিত হয়, তিনি তাদের দলের কোনো পদেই থাকতে পারবে না। সেই সাত নম্বর ধারাটি বাদ দিয়ে বিএনপি সমস্ত দুর্নীতিবাজদের তাদের দল করার সুযোগ করে দিয়েছে।’

 আওয়ামী লীগের প্রচার সম্পাদক বলেন, ‘আওয়ামী লীগের নেতারা রাজনীতিকে ব্রত হিসেবে নেয়। আর বিএনপির কাছে রাজনীতি ব্রত নয়। তাদের কছে রাজনীতি হচ্ছে ক্ষমতা এবং ভোগ বিলাসের সোপান। আওয়ামী লীগ সৃষ্টি হয়েছে আন্দোলন, সংগ্রামের মধ্য দিয়ে। আওয়ামী লীগে আজকের যারা জাতীয় নেতা, তাদের প্রত্যেকের পেছনে অনেক সংগ্রামের ইতিহাস আছে, জীবনকে মৃত্যুর মুখোমুখি করার অনেক ঘটনা আছে, যেটি বিএনপি নেতাদের নাই।

 ‘প্রধানমন্ত্রী শেখ হাসিনা আওয়ামী লীগের মধ্যে যে সমস্ত অনুপ্রবেশকারী ঢুকেছে, পরপর তিনবার ক্ষমতায় থাকার কারণে যারা আওয়ামী লীগের লেবাস পরে দলে অনুপ্রবেশ করেছিল, যাদের নৈতিক স্খলন ঘটেছে, তাদের বিরুদ্ধে তিনি জিরো টলারেন্স নীতি নিয়ে অগ্রসর হচ্ছেন, তিনি ক্যাসিনো বন্ধ করছেন, মাদক বন্ধ করছেন, অনিয়ম বন্ধ করছেন’, বলেন ড. হাছান।

 তথ্যমন্ত্রী এ সময় প্রয়াত চট্টগ্রামের নেতা এম এ মান্নানকে অত্যন্ত সৎ, সদালাপী, প্রাজ্ঞ নেতা হিসেবে উল্লেখ করে তাঁর প্রতি গভীর শ্রদ্ধা জানান এবং বলেন, এই ধরণের নেতাদের স্মরণে আলোচনা সভা হওয়া প্রয়োজন।

#

আকরাম/ফারহানা/রফিকুল/রেজাউল/২০১৯/১৯২৬ ঘণ্টা

তথ্যবিবরণী নম্বর: ৩৭২৩

**বিদ্যুৎ প্রতিমন্ত্রী ওরওয়া-এর প্রেসিডেন্ট পুনর্নির্বাচিত**

ঢাকা, ১৪ আশ্বিন (২৯ সেপ্টেম্বর) :

 ঢাকা রেসিডেন্সিয়াল মডেল কলেজের সাবেক শিক্ষার্থীদের সংগঠন ওরওয়া (ORWA-Old Remians Welfare Association) এর প্রেসিডেন্ট পুনর্নির্বাচিত হয়েছেন বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ। গতকাল এ নির্বাচনে একত্রিশ সদস্য বিশিষ্ট কমিটির সাধারণ সম্পাদক হিসেবে পুনর্নির্বাচিত হয়েছেন মোঃ মশিউর রহমান।

 বিদ্যুৎ প্রতিমন্ত্রী বলেছেন, এ সংগঠনের মাধ্যমে সাবেক ছাত্রদের সংগঠিত করে তাদের সম্ভাবনাগুলো দেশের কাজে লাগানো হবে। সম্মিলিতভাবে একে অপরের সহযোগিতা করে সামষ্টিক উন্নয়নে কাজ করার ইচ্ছা ব্যক্ত করেন তিনি।

#

সাদিক/নাইচ/রফিকুল/আব্বাস/২০১৯/১৯২৩ ঘণ্টা

তথ্যবিবরণী নম্বর: ৩৭২২

তথ্য অধিকার পুরস্কার-২০১৯ এর প্রথম স্থান অর্জন করেছে জনপ্রশাসন মন্ত্রণালয়

ঢাকা, ১৪ আশ্বিন (২৯ সেপ্টেম্বর) :

 জনপ্রশাসন মন্ত্রণালয় তথ্য অধিকার পুরস্কার-২০১৯ এর প্রথম স্থান অধিকার করেছে। ‘মন্ত্রণালয় পর্যায়’ বিভাগে জনপ্রশাসন মন্ত্রণালয় এ পুরস্কার লাভ করে। আজ বাংলাদেশ জাতীয় জাদুঘর মিলনায়তনে আন্তর্জাতিক তথ্য অধিকার দিবস উপলক্ষে আয়োজিত এক অনুষ্ঠানে এ পুরস্কার প্রদান করা হয়।

 তথ্য প্রতিমন্ত্রী ডা. মোঃ মুরাদ হাসান প্রধান অতিথি হিসেবে এ পুরস্কার তুলে দেন। জনপ্রশাসন মন্ত্রণালয়ের পক্ষে মন্ত্রণালয়ের সচিব ফয়েজ আহম্মদ এ পুরস্কার গ্রহণ করেন। পুরস্কার হিসেবে বিশ হাজার টাকার চেক, একটি ক্রেস্ট ও সার্টিফিকেট প্রদান করা হয়। তথ্য অধিকার আইন বাস্তবায়নে গুরুত্বপূর্ণ অবদানের জন্য জনপ্রশাসন মন্ত্রণালয় এ পুরস্কার লাভ করেছে।

 উল্লেখ্য, অনুষ্ঠানে সভাপতিত্ব করেন প্রধান তথ্য কমিশনার মরতুজা আহমদ।

#

সাদিক/নাইচ/রফিকুল/আব্বাস/২০১৯/১৯২২ ঘণ্টা

তথ্যবিবরণী নম্বর: ৩৭২১

তথ্য অধিকার দিবস উপলক্ষে তথ্যমন্ত্রী

**তথ্য অধিকার নিশ্চিত করছে সরকার**

ঢাকা, ১৪ আশ্বিন (২৯ সেপ্টেম্বর) :

 তথ্যমন্ত্রী ড. হাছান মাহ্‌মুদ বলেছেন, ‘আমরা ২০০৯ সালে ৬ জানুয়ারি সরকার গঠন করার পর সংসদে প্রথম অধিবেশনেই তথ্য অধিকার আইন পাশ করা হয়। এটির মাধ্যমে বর্তমান সরকার প্রমাণ করেছে যে, সরকার মানুষের তথ্যের অধিকার নিশ্চিত করার জন্যেই কাজ করছে। আজকে এ পর্যন্ত তথ্য প্রদান সংক্রান্ত এক লাখ অভিযোগ নিষ্পত্তি করা হয়েছে।’

 আজ রাজধানীর শাহবাগে বিসিএস প্রশাসন একাডেমি প্রাঙ্গণ থেকে আন্তর্জাতিক তথ্য অধিকার দিবস উপলক্ষে তথ্য কমিশন আয়োজিত বর্ণাঢ্য র‌্যালি উদ্বোধনকালে মন্ত্রী এসব কথা বলেন। প্রধান তথ্য কমিশনার মরতুজা আহমদ, তথ্য কমিশনার সুরাইয়া বেগম এনডিসি, তথ্য মন্ত্রণালয়ের অতিরিক্ত সচিব মিজান-উল-আলম, বাংলাদেশ চলচ্চিত্র উন্নয়ন কর্পোরেশনের ব্যবস্থাপনা পরিচালক আবদুল করিম, গণযোগাযোগ অধিদপ্তরের মহাপরিচালক মোঃ জাকির হোসেন-সহ বিভিন্ন সরকারি-বেসরকারি সংস্থার প্রতিনিধিবৃন্দ র‌্যালিতে অংশ নেন।

 মন্ত্রী বলেন, আমরা তথ্য অধিকার নিশ্চিত করার জন্য কাজ করছি। একইসাথে গণমাধ্যমের স্বাধীনতা নিশ্চিত করা হয়েছে। বাংলাদেশের গণমাধ্যম স্বাধীনভাবে কাজ করে। আমরা মনে করি, গণমাধ্যম স্বাধীনভাবে কাজ করার পাশাপাশি আমাদের সম্মিলিত দায়বদ্ধতা আছে, যাতে আমার স্বাধীনতা বা আরেকজনের স্বাধীনতা অপরের স্বাধীনতার ওপর হস্তক্ষেপ না করি।

 প্রধানমন্ত্রী শেখ হাসিনা ২০০৯ সালে সরকার গঠন করার পর আজকে বাংলাদেশে গণমাধ্যমের যে ব্যাপক বিকাশ ঘটেছে, এটি বাংলাদেশে অতীতে হয়নি, অন্য কোনো দেশেও গণমাধ্যমের এত দ্রুত বিকাশ হয়নি উল্লেখ করে মন্ত্রী বলেন, বাংলাদেশে ২০০৮ সালে পত্রিকার যে সংখ্যা ছিল, এখন তা দ্বিগুণেরও বেশি এবং বাংলাদেশে তখন প্রধানমন্ত্রীর হাত ধরে প্রাইভেট টেলিভিশনের যেটির যাত্রা শুরু হয়েছিল এখন সেটির ৩০টি সম্প্রচারে আছে, ৪৫টির লাইসেন্স দেয়া আছে, চালু আছে কয়েক হাজার অনলাইন গণমাধ্যম। এছাড়া গত ১০ বছরে সামাজিক যোগাযোগ মাধ্যমের যে ব্যাপ্তি বাংলাদেশে ঘটেছে, তা মানুষের ভাব ও অনুভূতি প্রকাশের, কথা বলার এবং মুহূর্তের মধ্যে কোটি মানুষের কাছে পৌঁছে দেয়ার দুয়ার অবারিত করেছে, এটিও শেখ হাসিনার কারণেই হয়েছে।

 বেলুনমালা উড়িয়ে র‌্যালি উদ্বোধন করে জাদুঘর পর্যন্ত পদযাত্রায় অংশ নেন তথ্যমন্ত্রী।

#

আকরাম/ফারহানা/রফিকুল/আব্বাস/২০১৯/১৯০১ ঘণ্টা

তথ্যবিবরণী নম্বর: ৩৭২০

**গ্রামীণ জনগণের ন্যায়বিচার প্রাপ্তি নিশ্চিত করবে সরকার**

**---স্থানীয় সরকার মন্ত্রী**

ঢাকা, ১৪ আশ্বিন (২৯ সেপ্টেম্বর) :

 স্থানীয় সরকার মন্ত্রী মোঃ তাজুল ইসলাম বলেছেন, গ্রাম আদালতকে সক্রিয়করণের মাধ্যমে জনগণের ন্যায়বিচার প্রাপ্তির অধিকার নিশ্চিত করা এবং আদালতে মামলার জট কমানোর জন্য বর্তমান সরকার বদ্ধপরিকর। প্রধানমন্ত্রী শেখ হাসিনা বিভিন্ন সময়ে গ্রাম আদালত কার্যকরণের প্রয়োজনীয়তার ওপর গুরুত্ব দিয়ে কাজ করতে সংশ্লিষ্টদের নির্দেশনা প্রদান করেছেন।

 মন্ত্রী আজ রাজধানীর প্যান প্যাসিফিক সোনারগাঁও হোটেলের বলরুমে গণমাধ্যমের নেতৃস্থানীয় সাংবাদিকদের নিয়ে ‘গ্রাম আদালত বিষয়ে ব্যাপক জনসচেতনতা বৃদ্ধিতে গণমাধ্যমের ভূমিকা’ শীর্ষক মতবিনিময় সভায় প্রধান অতিথির বক্তৃতায় এসব কথা বলেন।

 মন্ত্রী বলেন, বাংলাদেশে গ্রাম আদালত সক্রিয়করণ (২য় পর্যায়) প্রকল্প অল্প খরচে জনগণের কাছে দ্রুততম সময়ে বিচারিক সেবা পৌঁছে দিতে সরকারকে সহায়তা করছে। ইউনিয়ন পরিষদে প্রতিষ্ঠিত গ্রাম আদালত উভয় পক্ষের মনোনীত সদস্যদের মাধ্যমে সমঝোতার ভিত্তিতে বিরোধ নিষ্পত্তি করে থাকে। ফলে সামাজিক শান্তি-শৃঙ্খলা বজায় থাকে। এজন্য সরকার সারাদেশে গ্রাম আদালতগুলোকে কার্যকর করতে পদক্ষেপ গ্রহণ করেছে।

 অনুষ্ঠানে বিশেষ অতিথি হিসেবে বক্তৃতা করেন স্থানীয় সরকার বিভাগের সচিব হেলালুদ্দীন আহমদ, বাংলাদেশে ইউরোপীয় ইউনিয়নের রাষ্ট্রদূত রেনসে তিরিন্ক, ইউএনডিপি বাংলাদেশের আবাসিক প্রতিনিধি সুদীপ্ত মুখার্জী এবং বাংলাদেশ গ্রাম আদালত সক্রিয়করণ (২য় পর্যায়) প্রকল্পের জাতীয় প্রকল্প পরিচালক ও স্থানীয় সরকার বিভাগের অতিরিক্ত সচিব রোকসানা কাদের।

#

মাহমুদুল/ফারহানা/রফিকুল/আব্বাস/২০১৯/১৮৫৮ ঘণ্টা

তথ্যবিবরণী নম্বর: ৩৭১৯

**বিদ্যুৎ প্রতিমন্ত্রীর সাথে ব্রুনেই এর হাইকমিশনারের সাক্ষাৎ**

ঢাকা, ১৪ আশ্বিন (২৯ সেপ্টেম্বর) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদের সাথে আজ সচিবালয়ে তাঁর অফিস কক্ষে বাংলাদেশে নিযুক্ত ব্রুনেই এর হাইকমিশনার হাজী হারিস ওসমান (ঐধলর ঐধৎরং ঙঃযসধহ) সাক্ষাৎ করেন। এ সময় তাঁরা পারস্পরিক স্বার্থসংশ্লিষ্ট বিভিন্ন বিষয় নিয়ে আলোচনা করেন।

 সাক্ষাৎকালে প্রতিমন্ত্রী বলেন, ক্রমবর্ধমান উন্নয়নের জন্য বাংলাদেশে গ্যাসের ব্যাপক চাহিদা রয়েছে। স্থলভিত্তিক এলএনজি টার্মিনাল স্থাপনের জন্য ১২টি প্রতিষ্ঠান আগ্রহ প্রকাশ করেছে। ব্রুনেই এর সাথেও সমঝোতা স্বাক্ষর রয়েছে। বিষয়গুলো পর্যালোচনা ও নিরীক্ষা করা হচ্ছে।

 ব্রুনেই এর হাইকমিশনার বলেন, ব্রুনেই বাংলাদেশে গ্যাস রপ্তানি করতে চায়। এ সময় তিনি ব্রুনেইয়ে কর্মরত বাংলাদেশের শ্রমিকদের ভূয়সী প্রশংসা করেন।

#

আসলাম/ফারহানা/রফিকুল/আব্বাস/২০১৯/১৮২০ ঘণ্টা

তথ্যবিবরণী নম্বর: ৩৭১৮

**মন্ত্রণালয়ের কাজে স্বচ্ছতা আনা হবে**

 **---পরিকল্পনা মন্ত্রী**

ঢাকা, ১৪ আশ্বিন (২৯ সেপ্টেম্বর) :

 পরিকল্পনা মন্ত্রী এম এ মান্নান বলেছেন, মন্ত্রণালয়ের সকল কাজে স্বচ্ছতা আনা হবে। সরকার চায় প্রতিটি কাজ জনগণের নজরে আসুক এবং জনগণ সেগুলো পরীক্ষা করুক। সরকার প্রকল্পের কাজের গুণগত মান বজায় রেখে দ্রুত সময়ে সম্পন্ন করার ব্যাপারে সচেতন রয়েছে বলে তিনি জানান।

 মন্ত্রী আজ ঢাকায় স্থানীয় এক হোটেলে বাস্তবায়ন, পরিবীক্ষণ ও মূল্যায়ন বিভাগ (আইএমইডি) এবং বিশ্বব্যাংক যৌথভাবে আয়োজিত ‘অ্যাসেসমেন্ট অভ্ বাংলাদেশ পাবলিক প্রকিউরমেন্ট সিস্টেম’ বিষয়ক এক কর্মশালায় এসব কথা বলেন ।

 মন্ত্রী বলেন, প্রতিটি কাজ সরকারি নিয়মকানুন প্রতিপালন করে সম্পন্ন করতে হবে। আইএমইডি’র তথ্যমতে দেশের ৭০ ভাগ প্রকল্পের কাজ যথাসময়ে বাস্তবায়ন হয় না এটাকে অগ্রহণযোগ্য বিষয় বলে মন্তব্য করেন তিনি।

 এ সময় অন্যান্যের মধ্যে উপস্থিত ছিলেন আইএমইডি সচিব আবুল মনসুর মোঃ ফয়েজউল্লাহ, সেন্টার প্রকিউরমেন্ট টেকনিক্যাল ইউনিটের মহাপরিচালক মোঃ আলী নুর, বাংলাদেশে নিযুক্ত বিশ্বব্যাংকের কান্ট্রি ডিরেক্টর Mercy Miyang Tembon এবং বিশ্বব্যাংক ও বিভিন্ন মন্ত্রণালয়ের সংশ্লিষ্ট ঊর্ধ্বতন কর্মকর্তাবৃন্দ ।

#

*শাহেদ/ফারহানা/রফিকুল/আব্বাস/২০১৯/১৮০০ ঘণ্টা*

তথ্যবিবরণী নম্বর : ৩৭১৭

**সড়ক পরিবহন আইন সংশোধনের উদ্যোগ নেয়া হয়নি**

 **- সড়ক পরিবহন মন্ত্রী**

ঢাকা, ১৪ আশ্বিন (২৯ সেপ্টেম্বর) :

 সম্প্রতি সড়ক পরিবহন আইন-২০১৮ সংশোধন নিয়ে বিভিন্ন গণমাধ্যমের প্রতিবেদনকে গুঞ্জন হিসেবে উল্লেখ করে সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের বলেছেন, এ আইন সংশোধনে মন্ত্রণালয় কোন উদ্যোগ নেয় নি।

 মন্ত্রী আজ শহীদ রমিজ উদ্দিন ক্যান্টনমেন্ট স্কুল এন্ড কলেজের সন্নিকটে এয়ারপোর্ট রোডে নির্মাণাধীন আন্ডারপাসের অগ্রগতি পরিদর্শনকালে সাংবাদিকদের একথা বলেন।

 মন্ত্রী জানান, প্রায় সাতান্ন কোটি টাকা ব্যয়ে আন্ডারপাসটি নির্মাণ করা হচ্ছে। ইতোমধ্যে এর সত্তর শতাংশ কাজ শেষ হয়েছে। দেশে প্রথমবারের মতো পুশ-ব্যাক পদ্ধতিতে নির্মাণাধীন আন্ডারপাসটি আগামী ডিসেম্বরে শেষ হবে বলে তিনি আশাবাদ ব্যক্ত করেন।

 সড়ক ও জনপথ অধিদপ্তরের তত্ত্বাবধানে বাংলাদেশ সেনাবাহিনীর ২৪ ইঞ্জিনিয়ার কনস্ট্রাকশন ব্রিগেড প্রকল্পটি বাস্তবায়ন করছে।

 এ সময় বাংলাদেশ সেনাবাহিনীর ইঞ্জিনিয়ার-ইন-চিফ মেজর জেনারেল সায়েকুজ্জামান, ডিরেক্টর ইঞ্জিনিয়ার ব্রিগ্রেডিয়ার জেনারেল শহীদুল ইসলাম, সড়ক ও জনপথ অধিদপ্তর ঢাকা জোনের অতিরিক্ত প্রধান প্রকৌশলী আবদুস সবুর, আন্ডারপাস প্রকল্পের পরিচালক লে. কর্ণেল মো. সাদেক মাহমুদসহ সামরিক ও বেসামরিক কর্মকর্তাগণ উপস্থিত ছিলেন।

#

নাছের/অনসূয়া/পরীক্ষিৎ/আসমা/২০১৯/১৬৩০ ঘণ্টা

তথ্যবিবরণী নম্বর: ৩৭১৬

**তরুণরাই কৃষিকে লাভজনক খাতে রূপান্তর করবে**

 **-কৃষিমন্ত্রী**

ঢাকা, ১৪ আশ্বিন (২৯ সেপ্টেম্বর) :

 কৃষি মন্ত্রী ড. মো: আব্দুর রাজ্জাক বলেছেন, ক্ষুদ্র উদ্যোক্তারা হলেন অর্থনীতির মেরুদন্ড। তাঁরা দেশের অর্থনীতিতে বিশেষ অবদান রেখে চলেছেন। দেশের প্রত্যন্ত অঞ্চলে ছড়িয়ে ছিটিয়ে থাকা সম্ভাবনাময় ক্ষুদ্র উদ্যোক্তারা দেশের মূল অর্থনীতিতে বড় ভুমিকা রাখছেন। তরুণ উদ্যোক্তাদের জন্য পরিবেশ সৃষ্টি করতে হবে। এই তরুণরাই কৃষিকে লাভজনক খাতে রুপান্তর করবে।

 আজ রাজধনীর একটি হোটেলে আয়োজিত ‘১৪তম সিটি ক্ষুদ্র উদ্যোক্তা পুরস্কার’ প্রদান অনুষ্ঠানে তিনি এসব কথা বলেন।

 মন্ত্রী বলেন, উদ্যোক্তা তৈরি হলে বিনিয়োগ বাড়বে,যা দেশের অর্থনীতিতে ইতিবাচক প্রভাব পড়বে। পণ্য সংরক্ষণ, প্রক্রিয়াজাত ও বাজারজাতকরণ কীভাবে করতে হবে সে বিষয়ে কারিগরি সহায়তা প্রয়োজন। ক্ষুদ্র ঋণের সুদের হার কমানোর আহ্বান জানান তিনি।

 মন্ত্রী আরো বলেন, উৎপাদন সময়কাল স্বল্প হওয়ায় এ খাত জাতীয় আয় বৃদ্ধি ও কর্মসংস্থান সৃষ্টিতে দ্রুত অবদান রাখতে সক্ষম। টেকসই উন্নয়ন লক্ষ্যগুলো বিশেষ করে চরম দারিদ্র্য ও ক্ষুধা নির্মূল করা এবং নারী-পুরুষের সমতা ও নারীর ক্ষমতায়নে এ খাত ব্যাপক ভূমিকা রাখতে সক্ষম।

 তিনি বলেন, অর্থনৈতিক প্রবৃদ্ধি অর্জন, আয়বৈষম্য কমিয়ে আনা, দারিদ্র্যমোচনের লক্ষ্য অর্জনের হাতিয়ার হলো এসএমই। বর্তমান সরকারও এসএমই খাতের উন্নয়নকে শিল্পায়নের চালিকা শক্তি হিসেবে গ্রহণ করে একে অগ্রাধিকার খাত হিসেবে চিহ্নিত করেছে বলে উল্লেখ করেন মন্ত্রী।

 আনুষ্ঠানে ৫টি ক্যাটাগরিতে ৯ জন ব্যক্তি ও ৩ টি প্রতিষ্ঠানকে পুরস্কার প্রদান করা হয়। বছরের শ্রেষ্ঠ ক্ষুদ্র নারী উদ্যোক্তা, তরুণ ক্ষুদ্র উদ্যোক্তা, কৃষি ক্ষুদ্র উদ্যোক্তা পেয়েছেন প্রত্যেকে ৩ লাখ ৫০ হাজার টাকা করে এবং বছরের শ্রেষ্ঠ ক্ষুদ্র উদ্যোক্তা পেয়েছেন ৪ লাখ ৫০ হাজার টাকা।

 অনুষ্ঠানে সভাপতিত্ব করেন আরলিংকস লিঃ এর চেয়ারপার্সন রোকেয়া আফজাল রহমান। আরও উপস্থিত ছিলেন সিটি বাংলাদেশের এম ডি এন রাজশেকারান, শক্তি ফাউন্ডেশনের প্রতিষ্ঠাতা ড. হুমায়রা ইসলাম। স্বাগত বক্তব্য রাখেন সিডিএফ এর নির্বাহী পরিচালক মোঃ আব্দুল আউয়াল।

#

গিয়াস/অনসূয়া/পরীক্ষিৎ/জুলফিকার/শামীম/২০১৯/১৬৩৭ ঘণ্টা

তথ্যবিবরণী নম্বর : ৩৭১৫

অর্থমন্ত্রীর আশাবাদ

**পাঁচ বছরের মধ্যে প্রভাবশালী ২০ দেশের তালিকায় বাংলাদেশ**

ঢাকা, ১৪ আশ্বিন (২৯ সেপ্টেম্বর) :

 অর্থমন্ত্রী আ হ ম মুস্তফা কামাল বলেছেন, দক্ষিণ এশিয়ার দেশগুলোর মধ্যে সবচেয়ে ভালো বিনিয়োগবান্ধব পরিবেশ বাংলাদেশে। অত্যন্ত আকর্ষণীয় প্রণোদনার সুযোগ গ্রহণের মাধ্যমে অধিকহারে মুনাফার সুযোগ রয়েছে এদেশে। রয়েছে তরুণ ও বর্ধমান জনসংখ্যার সুযোগ নেওয়ার। তিনি বলেন, চীন, ভারত এবং এশিয়ার অন্যান্য ক্রমবর্ধমান অর্থনীতির মধ্যে কৌশলগত ভৌগলিক কারণে বাংলাদেশ সুবিধাজনক অবস্থানে রয়েছে। আগামী পাঁচ বছরের মধ্যে বিশ্ব অর্থনীতির প্রবৃদ্ধিতে প্রভাবশালী ২০ দেশের তালিকায় আসবে বাংলাদেশ।

 মন্ত্রী আজ রাজধানীর বঙ্গবন্ধু আন্তর্জাতিক সম্মেলন কেন্দ্রে ‘হার্নেশিং ব্লকচেইন টেকনোলজি ফর ডেভলপমেন্ট, আনলিশিং দ্য পোটেনসিয়াল অভ্ বাংলাদেশ ফর ব্লকচেইন এপ্লিকেশনস’ শীর্ষক আন্তর্জাতিক সম্মেলনে এসব কথা বলেন।

 অর্থমন্ত্রী আরো বলেন, চলমান মেগা প্রকল্পগুলোর কাজ শেষ হলে জিডিপি প্রবৃদ্ধি বাড়বে। আগামী পাঁচ বছরের মধ্যেই ডাবল ডিজিট প্রবৃদ্ধি অর্জন সম্ভব হবে। উদ্ভাবনে গুরুত্ব দিতে নতুন প্রযুক্তি আনতে হবে বলে মন্তব্য করে তিনি বলেন, চতুর্থ শিল্প বিপ্লব চলে এসেছে। এই সময়ে রবোটিকস, আর্টিফিশিয়াল ইনটেলিজেন্স বায়োটেকনোলজি, ন্যানো টেকনোলজি, ব্লকচেইন চতুর্থ শিল্প বিপ্লবে ভূমিকা রাখবে।

 স্বাগত বক্তব্যে এডিবির কান্ট্রি ডিরেক্টর মনমোহন প্রকাশ বলেন, অর্থনৈতিক উন্নতি ও সামাজিক উন্নতি এখন বিশ্বে মডেল। সম্প্রতি এডিবির প্রতিবেদনে উঠে এসেছে দক্ষিণ এশিয়ার দেশগুলোর মধ্যে বাংলাদেশের প্রবৃদ্ধি অগ্রগামী।

#

তৌহিদুল/অনসূয়া/পরীক্ষিৎ/রেজ্জাকুল/আসমা/২০১৯/১৬২০ ঘণ্টা

তথ্যবিবরণী নম্বর: ৩৭১৪

সরকারি হিসাব সম্পর্কিত সংসদীয় স্থায়ী কমিটির বৈঠক

**টেন্ডার প্রক্রিয়ায় শতভাগ স্বচ্ছতা নিশ্চিত করার সুপারিশ**

ঢাকা, ১৪ আশ্বিন (২৯ সেপ্টেম্বর) :

 সরকারী হিসাব সম্পর্কিত সংসদীয় স্থায়ী কমিটির ১২তম বৈঠক কমিটির সভাপতি মোঃ রুস্তম আলী ফরাজী’র সভাপতিত্বে আজ সংসদ ভবনের কেবিনেট কক্ষে অনুষ্ঠিত হয়। কমিটির সদস্য আবুল কালাম আজাদ, মোঃ আফছারুল আমীন, মোঃ শহীদুজ্জামান সরকার, র আ ম উবায়দুল মোকতাদির চৌধুরী, জহিরুল হক ভূঞা মোহন, আহসানুল ইসলাম (টিটু), মুস্তফা লুৎফুল্লাহ, ওয়াসিকা আয়েশা খান এবং মোঃ জাহিদুর রহমান বৈঠকে অংশগ্রহণ করেন।

 সভাপতি বলেন, চলমান প্রকল্পগুলোতে যেন দুর্নীতি না হয় সেজন্য টেন্ডার প্রক্রিয়ায় শতভাগ স্বচ্ছতা নিশ্চিত করতে হবে। প্রধানমন্ত্রী দুর্নীতির বিরুদ্ধে ‘জিরো টলারেন্স’ ঘোষণা করেছেন। বৈঠক থেকে সোনার বাংলা বিনির্মাণে দুর্নীতিমুক্ত বাংলাদেশ গড়ে তোলার জন্য সকলকে একযোগে কাজ করার আহ্বান জানানো হয়।

 পূর্ত অডিট অধিদপ্তর কর্তৃক প্রণীত গৃহায়ন ও গণপূর্ত মন্ত্রণালয়ের অধীন গণপূর্ত অধিদপ্তরের ২০১১-১২ অর্থ বছরের হিসাব সম্পর্কিত বাংলাদেশের কম্পট্রোলার এন্ড অডিটর জেনারেল এর বার্ষিক অডিট রিপোর্ট এবং ২০১২-১৩ এর ৭টি অডিট আপত্তির ওপর বৈঠকে আলোচনা হয়। বৈঠকে ২টি আপত্তি নিষ্পত্তির বিষয়ে সিদ্ধান্ত হয়। অনিষ্পন্ন আপত্তিগুলোর ক্ষেত্রে আর্থিক দুর্নীতির সাথে জড়িতদের বিরুদ্ধে দ্রুত বিধি মোতাবেক আইনানুগ ব্যবস্থা গ্রহণের পরামর্শ প্রদান করে সংসদীয় স্থায়ী কমিটি।

 গৃহায়ন ও গণপূর্ত মন্ত্রণালয়ের সচিব, গণপূর্ত অধিদপ্তরের প্রধান প্রকৌশলী, সিএজি কার্যালয় এবং সংসদ সচিবালয়ের সংশ্লিষ্ট কর্মকর্তাগণ বৈঠকে উপস্থিত ছিলেন।

#

মোকাম্মেল/অনসূয়া/পরীক্ষিৎ/জুলফিকার/রেজ্জাকুল/শামীম/২০১৯/১৫৫৭ ঘণ্টা

তথ্যবিবরণী নম্বর : ৩৭১৩

**এসডিজি অর্জনে বাংলাদেশ অংশীদারিত্বের ভিত্তিতে কাজ করছে**

 **-শিল্পমন্ত্রী**

ঢাকা, ১৪ আশ্বিন (২৯ সেপ্টেম্বর):

 অন্তর্ভুক্তিমূলক ব্যবসা সম্প্রসারণের মাধ্যমে টেকসই উন্নয়ন অভিষ্ট (এসডিজি) অর্জনে বাংলাদেশ নিজস্ব কৌশল গ্রহণ করেছে জানিয়েছেন শিল্পমন্ত্রী নূরুল মজিদ মাহমুদ হুমায়ূন। তিনি বলেন, সহ¯্রাব্দের উন্নয়ন লক্ষ্যমাত্রা (এমডিজি) অর্জনে সাফল্যের পর বাংলাদেশ এখন টেকসই উন্নয়ন অভিষ্ট (এসডিজি) অর্জনে অংশীদারিত্বের ভিত্তিতে কাজ করছে এবং শিল্পখাতে ক্রমাগত প্রবৃদ্ধি এক্ষেত্রে গুরুত্বপূর্ণ অবদান রাখছে।

 শিল্পমন্ত্রী আজ রাজধানীর একটি হোটেলে অনুষ্ঠিত ‘দ্বিতীয় আন্তর্জাতিক অন্তর্ভুক্তিমূলক ব্যবসা সম্মেলন ২০১৯ এর উদ্বোধনকালে এ মন্তব্য করেন। ডাচ্-বাংলা চেম্বার অভ্ কমার্স অ্যান্ড ইন্ডাস্ট্রি (ডিবিসিসিআই) এবং এসএনভি নেদারল্যান্ডস্ ডেভেলপমেন্ট অর্গানাইজেশন যৌথভাবে এ সম্মেলন এর আয়োজন করে।

 ডিবিসিসিআই’র প্রেসিডেন্ট ফারুক হাসানের সভাপতিত্বে উদ্বোধনী অধিবেশনে অন্যদের মধ্যে বাংলাদেশে নিযুক্ত নেদারল্যান্ডসের রাষ্ট্রদূত হ্যারি ভারওয়েজ, বাংলাদেশে নিযুক্ত সুইডেনের রাষ্ট্রদূত সার্লোট্টা স্লাইটার, এসএনভি নেদারল্যান্ডস্ ডেভেলপমেন্ট অর্গানাইজেশনের বাংলাদেশ কান্ট্রি ডিরেক্টর জেসন বেলেঞ্জার বক্তব্য রাখেন।

 শিল্পমন্ত্রী বলেন, প্রধানমন্ত্রী শেখ হাসিনার দূরদর্শী নেতৃত্বে বাংলাদেশ উন্নয়নের মহাসড়ক ধরে দ্রুত এগিয়ে চলেছে। সরকারের শিল্পবান্ধব নীতির ফলে বাংলাদেশ ইতোমধ্যে দক্ষিণ এশিয়ায় বিনিয়োগের সবচেয়ে আকর্ষণীয় গন্তব্যে পরিণত হয়েছে। দেশি-বিদেশি বিনিয়োগ আকর্ষণে সরকার ১০০টি অর্থনৈতিক অঞ্চল, গভীর সমুদ্রবন্দর, রূপপুর পারমাণবিক বিদ্যুৎ কেন্দ্র, পদ্মা বহুমুখী সেতুসহ অবকাঠামোগত উন্নয়নে বেশ কয়েকটি মেগা প্রকল্প বাস্তবায়ন করছে।

 নূরুল মজিদ আরো বলেন, বেসরকারিখাতের বিকাশে শিল্প মন্ত্রণালয় ফ্যাসিলিটেটরের ভূমিকা পালন করছে। ফলে দেশে অন্তর্ভুক্তিমূলক ব্যবসার প্রসার ঘটছে এবং এলাকাভিত্তিক কাঁচামাল ব্যবহার করে নতুন শিল্প প্রতিষ্ঠান গড়ে উঠছে। এ উদ্যোগ তৃণমূল জনগোষ্ঠিকে শিল্পায়ন ও অর্থনৈতিক কর্মকা-ে সম্পৃক্ত করছে। ফলে বাংলাদেশের শিল্পায়ন ও সামাজিক উন্নয়নে ইউরোপীয় দেশগুলোর অংশগ্রহণ বাড়বে বলে তিনি আশা প্রকাশ করেন।

 উল্লেখ্য, দিনব্যাপী এ সম্মেলনে স্যানিটেশন ব্যবসায় জেন্ডার অন্তর্ভুক্তি, কৃষি ও খাদ্য নিরাপত্তা, তৈরি পোশাক কর্মীদের জন্য স্বাস্থ্যসেবার নিশ্চয়তা এবং তৈরি পোশাকখাতে অর্থনৈতিক অন্তর্ভুক্তিকরণ শীর্ষক চারটি পৃথক প্লেনারি সেশন অনুষ্ঠিত হয়। এতে সংশ্লিষ্টখাতের বিশেষজ্ঞ, বেসরকারি উন্নয়ন সংস্থা, সুশীল সমাজ, ব্র্যান্ড ও ক্রেতা প্রতিনিধিরা আলোচনায় অংশ নেন।

#

জলিল/অনসূয়া/পরীক্ষিৎ/জুলফিকার/শামীম/২০১৯/১৬০১ ঘণ্টা

তথ্যবিবরণী নম্বর : ৩৭১২

**নদীবন্দরে সেবার মান বাড়াতে ৪৫টি টার্মিনাল পন্টুন নির্মাণের উদ্যোগ**

 **- নৌপরিবহন প্রতিমন্ত্রী**

মেঘনাঘাট ( নারায়ণগঞ্জ) , ২৯ সেপ্টেম্বর

 নৌপরিবহন প্রতিমন্ত্রী ও আওয়ামী লীগের সাংগঠনিক সম্পাদক খালিদ মাহমুদ চৌধুরী বলেছেন, প্রধানমন্ত্রী শেখ হাসিনার সরকার গত দশ বছরে নৌপরিবহন খাতে অভূতপূর্ব উন্নয়ন করেছে, যা আজ দৃশ্যমান। সরকার এখন নীল অর্থনীতিকে কাজে লাগিয়ে নৌ খাতকে বিকশিত করতে চায়। সকল নদীবন্দরে সেবার মানোন্নয়নে সরকার ৪৫টি টার্মিনাল পন্টুন নির্মাণ করছে উল্লেখ করে তিনি বলেন, রাষ্ট্রনায়ক শেখ হাসিনা নদীমাতৃক বাংলাদেশের অপার সম্ভাবনাকে কাজে লাগাতে বিভিন্ন পদক্ষেপ গ্রহণ করছে।

 প্রতিমন্ত্রী আজ নারায়ণগঞ্জে মেঘনাঘাটের আনন্দ শিপইয়ার্ডে বিআইডব্লিউটিএ'র জন্য ৪৫ টি টার্মিনাল পন্টুন নির্মাণ কাজের উদ্বোধনী অনুষ্ঠানে এসব কথা বলেন। এ সময় অন্যান্যের মধ্যে বিআইডব্লিউটিএর চেয়ারম্যান কমডোর এম মাহবুব উল ইসলাম বক্তব্য রাখেন।

 প্রতিমন্ত্রী বলেন, প্রধানমন্ত্রী শেখ হাসিনা দেশের উন্নয়নে যেসব চ্যালেঞ্জ গ্রহণ করেছেন, তার প্রতিটি ক্ষেত্রে সফল হয়েছেন। দেশের অর্থনীতি বিকাশের প্রতিবন্ধকতা দূর করতে আইনের শাসন প্রতিষ্ঠা করেছেন তিনি।

 প্রতিমন্ত্রী আরও বলেন, বর্তমান সরকার ব্যবসা-বান্ধব সরকার। দেশে বিনিয়োগের জন্য সর্বোচ্চ সুষ্ঠু পরিবেশ বিরাজ করছে। ব্যবসা-বান্ধব সুযোগ সুবিধায় বিশ্বে ২০তম স্থানে রয়েছে বাংলাদেশ। দেশে বিদেশি বিনিয়োগ অনেক বেড়ে গেছে। পদ্মা সেতুতে বিনিয়োগ না করার ভুল বিশ্বব্যাংক আজ বুঝতে পারছে বলে মন্তব্য করে খালিদ মাহমুদ বলেন, বিশ্ববাসী এখন জানে শেখ হাসিনার সরকার পদ্মা সেতুর মত বড় ধরনের কাজ করতে সক্ষম।

 বিআইডব্লিউটিএ বিভিন্ন নদী বন্দরে স্থাপনের জন্য প্রায় ৯৮ কোটি টাকা ব্যয়ে আনুসঙ্গিক সুবিধাসহ ৪৫টি বিশেষ ধরনের টার্মিনাল পন্টুন নির্মাণের প্রকল্প গ্রহণ করেছে। এ লক্ষ্যে গত ২২ আগস্ট আনন্দ শিপইয়ার্ডের সাথে বিআইডব্লিউটিএর চুক্তি স্বাক্ষর হয়েছে। চুক্তি অনুযায়ী ২০২০ সালের ডিসেম্বরের মধ্যে পন্টুনগুলো পাওয়া যাবে। প্রতিটি পন্টুনের দৈর্ঘ্য ১০০ ফুট, প্রস্থ ৩২ ফুট এবং গভীরতা ৭ দশমিক ৫ ফুট।

 এ প্রকল্পের আওতায় ঢাকার সদরঘাটে ১৫টি, লালকুঠিঘাটে ৪টি, ওয়াইজঘাটে ৩টি, নারায়ণগঞ্জে ৪টি, চাঁদপুরে ৪টি, ভোলায় ৩টি, পটুয়াখালীতে ৩টি, মীরকাদিমে ১টি, ফতুল্লা লঞ্চঘাটে ২টি, ঝালকাঠি ঘাটে দুটি, হুলারহাট ঘাটে একটি, বরগুনায় ১টি ও খুলনা নদী বন্দরে ১টি পন্টুন স্থাপন করা হবে।

#

জাহাঙ্গীর/অনসূয়া/পরীক্ষিৎ/কুতুব/২০১৯/ ১৫১৫ ঘণ্টা

তথ্যবিবরণী নম্বর: ৩৭১১

**বেসামরিক বিমান পরিবহন ও পর্যটন মন্ত্রণালয় সম্পর্কিত স্থায়ী কমিটির বৈঠক**

ঢাকা, ১৪ আশ্বিন (২৯ সেপ্টেম্বর) :

 বেসামরিক বিমান পরিবহন ও পর্যটন মন্ত্রণালয় সম্পর্কিত স্থায়ী কমিটির ৭ম বৈঠক আজ কমিটির সভাপতি র, আ, ম উবায়দুল মোকতাদির চৌধুরী এর সভাপতিত্বে সংসদ ভবনে অনুষ্ঠিত হয়।

 কমিটির সদস্য বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী, ইঞ্জিনিয়ার মোশাররফ হোসেন, কাজী ফিরোজ রশীদ, তানভীর ইমাম, আশেক উল্লাহ রফিক, আনোয়ার হোসেন খান এবং সৈয়দা রুবিনা আক্তার বৈঠকে অংশগ্রহণ করেন।

 বিগত সভাগুলোতে পর্যটন, সিভিল এভিয়েশন ও বিমান বাংলাদেশ এয়ারলাইনস সংক্রান্ত গৃহীত সুপারিশ ও সিদ্ধান্ত বাস্তবায়নের অগ্রগতি এবং জাতির পিতা বঙ্গবন্ধু শেখ মুজিবুর রহমান এর জন্মশত বার্ষিকী উদ্‌যাপনের অগ্রগতি সম্পর্কে বৈঠকে বিস্তারিত আলোচনা করা হয়।

 বিভিন্ন এজেন্সির মাধ্যমে বিমানের ভুয়া টিকিট বুকিং এর সাথে জড়িত কর্মকর্তাদের এবং সংশ্লিষ্ট এজেন্সিগুলোর নামের তালিকা কমিটিতে প্রেরণের সুপারিশ করে কমিটি। কমিটি দেশি বিদেশি পর্যটকদের চাহিদাকে গুরুত্ব দিয়ে পর্যটনকে আরো আকর্ষনীয় ও যুগোপযোগী করে গড়ে তোলার সুপারিশ করে ।

 মুজিব শতবর্ষ পালনের উদ্দেশ্যে বাংলাদেশ বিমান ও বাংলাদেশ পর্যটন কর্পোরেশন গৃহীত বিভিন্ন র্কমসূচি বৈঠকে তুলে ধরা হয়।

 মন্ত্রণালয়ের সচিবসহ মন্ত্রণালয় ও সংসদ সচিবালয়ের সংশ্লিষ্ট কর্মকর্তাবৃন্দ বৈঠকে উপস্থিত ছিলেন।

#

সাব্বির/অনসূয়া/পরীক্ষিৎ/শামীম/২০১৯/১৪১০ ঘণ্টা

তথ্যবিবরণী নম্বর: ৩৭১০

**বাংলাদেশ দূতাবাসগুলোতে মেডিকেল সেন্টার স্থাপন করা হবে**

 **- প্রবাসীকল্যাণ মন্ত্রী**

ঢাকা, ১৪ আশ্বিন (২৯ সেপ্টেম্বর) :

 প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, প্রবাসী কর্মীদের স্বাস্থ্যসেবায় বিদেশে বাংলাদেশি দূতাবাসগুলোতে মেডিকেল সেন্টার স্থাপনের উদ্যোগ নেওয়া হবে।

 ‘বিশ্ব হার্ট দিবস’ উপলক্ষে আজ রাজধানীতে ‘ন্যাশনাল হার্ট ফাউন্ডেশন অভ্ বাংলাদেশ’ আয়োজিত এক সেমিনারে প্রধান অতিথির বক্তব্যে এ কথা বলেন।

 মন্ত্রী বলেন, সরকারের নানামুখী উদ্যোগের ফলে স্বাস্থ্যসেবা এখন জনগণের দোরগোড়ায় পৌঁছে গেছে। সুস্থ জাতি গড়ার লক্ষ্যে রোগ প্রতিরোধে সরকারের পাশাপাশি জনগণকে এগিয়ে আসার জন্য তিনি আহ্বান জানান।

 ফাউন্ডেশন এর সভাপতি ব্রিগেডিয়ার (অবঃ) আব্দুল মালিকের সভাপতিত্বে সেমিনারে বিশেষ অতিথি হিসেবে বক্তব্য রাখেন বাংলাদেশে বিশ্ব স্বাস্থ্য সংস্থার প্রতিনিধি ড. বর্দন জুং রানা।

#

রাশেদুজ্জামান/অনসূয়া/জুলফিকার/রেজ্জাকুল/শামীম/২০১৯/১৪০১ ঘণ্টা

তথ্যবিবরণী নম্বর : ৩৭০৯

 **দেশে** **ডেঙ্গু পরিস্থিতি**

ঢাকা, ১৪ আশ্বিন (২৯ সেপ্টেম্বর) :

 স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের তথ্য অনুযায়ী গত ২৪ ঘণ্টায় সারাদেশে ৩৪২ জন ডেঙ্গু রোগী হাসপাতালে ভর্তি হয়েছেন। এর মধ্যে ঢাকায় ৯৮ জন।

 প্রতিবেদনের তথ্য অনুযায়ী গত জানুয়ারি থেকে আজ পর্যন্ত সারাদেশে ডেঙ্গু রোগের চিকিৎসা শেষে হাসপাতাল থেকে ছাড়পত্র নিয়ে চলে গেছেন ৮৫ হাজার ৭৯৭ জন, যা হাসপাতালে ভর্তিকৃত ডেঙ্গুরোগীর প্রায় ৯৮ শতাংশ। বর্তমানে সারাদেশের হাসপাতালগুলোতে ভর্তিকৃত ডেঙ্গুরোগী আছেন ১ হাজার ৫৭৭ জন। এ যাবত ৮১ জনের মৃত্যু ডেঙ্গুজনিত বলে নিশ্চিত করা হয়েছে।

#

স্বাস্থ্য অধিদপ্তর/অনসূয়া/পরীক্ষিৎ/রেজ্জাকুল/আসমা/২০১৯/১৩৩০ ঘণ্টা

**আজ বিকাল পাঁচটার পূর্বে প্রচার বা প্রকাশ করা যাবে না**

তথ্যবিবরণী নম্বর: ৩৭০৮

**জাতীয় কন্যা শিশু দিবসে রাষ্ট্রপতির বাণী**

ঢাকা, ১৪ আশ্বিন (২৯ সেপ্টেম্বর) :

 রাষ্ট্রপতি মোঃ আবদুল হামিদ ৩০ সেপ্টেম্বর জাতীয় কন্যা শিশু দিবস-২০১৯ উপলক্ষে নিম্নোক্ত বাণী প্রদান করেছেন :

 “কন্যা শিশুর অগ্রযাত্রা, দেশের জন্য নতুন মাত্রা” - এ প্রতিপাদ্যকে সামনে রেখে নানা কর্মসূচির মধ্য দিয়ে জাতীয় কন্যা শিশু দিবস-২০১৯ উদযাপিত হচ্ছে জেনে আমি আনন্দিত। দিবসটি উপলক্ষে দেশের সকল কন্যা শিশুর প্রতি রইল আমার আন্তরিক স্নেহ ও ভালোবাসা।

 আজকের কন্যা শিশু আগামী দিনের নারী। তাই প্রতিটি কন্যা শিশুর অধিকার ও নিরাপত্তা নিশ্চিত করা আমাদের কর্তব্য। বর্তমান সরকার কন্যা শিশুদের উন্নয়নে অত্যন্ত আন্তরিক এবং কন্যা শিশুদের কল্যাণে বিশেষ করে তাদের শিক্ষা, স্বাস্থ্য ও পুষ্টি নিশ্চিত করত বিভিন্ন পদক্ষেপ গ্রহণ করেছে। বর্তমানে উচ্চ মাধ্যমিক পর্যন্ত মেয়েদের বিনা বেতনে অধ্যয়নসহ শিক্ষা উপবৃত্তি প্রদান করা হচ্ছে, ফলে মেয়েদের শিক্ষার হার বেড়েছে, বাল্যবিবাহ ও যৌতুকের হার কমে এসেছে। লেখাপড়ার পাশাপাশি মেয়েরা খেলাধুলা ও সাংস্কৃতিক কর্মকাণ্ডে যুক্ত হয়ে ঈর্ষণীয় সফলতা প্রদর্শন করছে। বাংলাদেশের এসব পদক্ষেপ বহির্বিশ্বেও প্রশংসিত হচ্ছে।

 নারীর সার্বিক অগ্রযাত্রা নিশ্চিত করতে বাল্যবিবাহ, যৌতুক, ইভটিজিং প্রতিরোধসহ সামাজিক ও পারিবারিক বৈষম্য ও নির্যাতন থেকে কন্যা শিশুদের সুরক্ষিত রাখতে হবে। জাতীয় কন্যা শিশু দিবস উদযাপনের মাধ্যমে এ বিষয়ে সাধারণ জনগণের মাঝে সচেতনতা সৃষ্টি হবে। আমি কন্যা শিশুদের সার্বিক সুরক্ষা ও উন্নয়নে সরকারের পাশাপাশি ব্যক্তি-প্রতিষ্ঠান সর্বোপরি সমাজ ও পরিবারকে এগিয়ে আসার আহ্বান জানাচ্ছি।

 আমি ‘জাতীয় কন্যা শিশু দিবস - ২০১৯’ উপলক্ষে গৃহীত সকল কর্মসূচির সার্বিক সাফল্য কামনা করি।

 খোদা হাফেজ, বাংলাদেশ চিরজীবী হোক”।

#

হাসান/অনসূয়া/জুলফিকার/শামীম/২০১৯/১৪১৪ ঘণ্টা

আজ বিকাল পাঁচটার পূর্বে প্রচার বা প্রকাশ করা যাবে না